**Информация за медиите**

**11.10.2023 г.**

**До**

**РЕДАКЦИЯТА**

**НА В. ТЕЛЕГРАФ**

*Относно : Право на отговор във връзка с некоректни твърдения в публикация от 10.10.2023 г.*

**КЕВР ИЗВЪРШВА ПЕРИОДИЧНИ АНАЛИЗИ И ПРОВЕРКИ ПО ИЗПЪЛНЕНИЕТО НА ИНВЕСТИЦИИТЕ НА ВИК ОПЕРАТОРИТЕ И ОТРАЗЯВА НЕИЗПЪЛНЕНИЕТО ИМ В УТВЪРЖДАВАНИТЕ ЦЕНИ**

 В броя на в. Телеграф от 10.10.2023 г. под заглавие ***„Водомер за всеки язовир“, стр. 15***, посветена на състоянието на ВиК сектора, са публикувани неверни твърдения, свързани с дейността на Комисията за енергийно и водно регулиране. В статията се твърди, че „в КЕВР не правят анализи и проверки за изпълнението на инвестициите, защото няма наложени санкции, а и да има, единственият начин ВиК операторите да ги платят е да поискат по-високи и по-високи цени“.

 Подобни твърдения категорично не отговарят на истината.

Правомощията на институциите във ВиК сектора са ясно разписани в Закона за водите (ЗВ), глава единадесет „а“ – собствениците на публичните ВиК активи, обединени в Асоциации по ВиК (АВиК) са компетентните органи, които избират ВиК оператор, възлагат му с договор да стопанисва публичните ВиК активи и съответно контролират изпълнението на договора. АВиК са натоварени да одобряват регионалните генерални ВиК планове, в които са заложени дългосрочни и краткосрочни инвестиционни програми. В договорите са предвидени минимални нива на инвестиции и договорни показатели за качество.

От своя страна МРРБ осъществява функцията на принципал на дружествата с държавно участие в капитала (на практика това са всички регионални ВиК оператори) и според ЗВ възлага договорите за управление и контрол на търговските дружества, чрез които следва да залага и контролира основни показатели за дейността в съответствие с одобрените от КЕВР бизнес планове.

Ролята и функцията на КЕВР като регулаторен орган във ВиК сектора е ясно разписана в Закона за регулиране на ВиК услугите (ЗРВКУ) – КЕВР одобрява бизнес планове и цени на ВиК услуги и контролира тяхното изпълнение. Комисията стриктно осъществява своите функции при максимално ниво на публичност.

Не отговаря на истината твърдението, че КЕВР не прави анализи и проверки на изпълнението на инвестициите. Напротив - Комисията **ежегодно извършва** такива **проверки на дейността на всички ВиК дружества с одобрени бизнес планове** и всяка година публикува Годишен доклад за ВиК сектора, който на практика е единственият източник на информация за случващото се във ВиК сектора. След приключването на ежегодните проверки, КЕВР информира и компетентните органи – МРРБ и съответните АВиК, за всички установени проблеми в дейността на дружествата, включително и за постигнатите от тях нива на показателите за качество на ВиК услугите и изпълнението на одобрените бизнес планове. През изминалия регулаторен период 2017-2021 г. КЕВР е извършил общо 134 проверки на изпълнение на одобрения бизнес план за предходната година, съответно: 14 дружества през 2018 г., 20 дружества през 2019 г., 34 дружества през 2020 г., 28 дружества през 2021 г. и 38 дружества през 2022 г. Докладите от извършените проверки са публично достъпни на интернет страницата на КЕВР ([www.dker.bg](http://www.dker.bg)) в раздел ВиК/Информационна система.

**Не отговаря на истината твърдението, че КЕВР не е наложил санкции при констатирано неизпълнение на одобрените инвестиции. В тези случаи единственото правомощие на Комисията са действия чрез механизма за изменение на одобрените цени на ВиК услуги**. Съгласно нормативната уредба, КЕВР с едно решение одобрява бизнес плана и одобрява цени на ВиК услуги за периода на бизнес плана, които в последствие се изменят всяка година чрез отчитане на натрупаната инфлация и конкретни коефициенти. Двукратно през регулаторния период (след изтичане на третата година, и след края на пет-годишния период) Комисията оценява изпълнението на инвестициите – отделно в публични ВиК системи и съоръжения, както и в собствени активи на ВиК дружествата. В случай, че е налице неизпълнение на инвестиции, одобрените цени се намаляват с констатираната разлика. Този механизъм бе стриктно приложен от КЕВР през изминалия регулаторен период 2017-2021 г. Ефектът от намалението на цените стана факт след изтичането на първите три години (2017-2019 г.) – с изменението на одобрените цени за 2021 г., когато чрез коефициент „Qи“ бяха санкционирани 29 дружества. За 16 от тях реално цените бяха намалени спрямо действащите, а останалите дружества получиха значително по-ниско от предвиденото увеличение (за 5 дружества не бе осъществено намаление т.к. те бяха изпълнили заложените инвестиции). Регулаторът извърши ценови корекции и след изтичането на последните две години (2020-2021 г.) - с изменението на одобрените цени на ВиК услуги за 2023 г. С прилагане на коефициент „Qи“ бяха санкционирани 22 дружества, като за 3 от тях цените реално бяха намалени спрямо действащите, а останалите дружества получиха значително по-ниско от предвиденото увеличение (за 8 дружества не бе осъществено намаление т.к. те бяха изпълнили заложените инвестиции). КЕВР стриктно изпълни това свое задължение и ще продължи да го изпълнява.

Съществено е също да се отбележи, че **в процедурата за изменение на одобрените цени КЕВР стриктно прилага и механизъм, отчитащ изпълнението на нивата на единни показатели за ефективност**. В резултат на прилагането му за лошо изпълнение или пълно неизпълнение на показателите след третата година на периода бяха наложени финансови корекции на 22 дружества. След петата година бяха извършени корекции на 15 дружества, а други дружества получиха бонус за добро изпълнение на показателите (8 дружества след третата, и 8 след петата година).

В заключение искаме да подчертаем, че КЕВР стриктно изпълнява своите функции и задължения като регулатор, но няма контролни функции по отношение на търговското управление на дружествата, и изпълнението на договорите, с които е възложено стопанисването на публичните ВиК активи. Търговското управление е изцяло в компетенциите на МРРБ и „Български ВиК Холдинг“ ЕАД, а изпълнението на договорите е отговорност на АВиК и/или общинските съвети и кметовете на общини.